FI Euroopan unionin virallinen lehti CE 84/884

(2004/C 84 E/0978)

KIRJALLINEN KYSYMYS E-0818/04

esittäjä(t): Alexander de Roo (Verts/ALE) komissiolle

(15. maaliskuuta 2004)

Aihe: Lietteen sijoittaminen Ingensche Waardeniin

Gelderlandin maakunta aikoo antaa luvan sijoittaa 11 miljoonaa kuutiometriä lietettä Ingenin lähistöllä sijaitsevalle hiekanottoalueelle. Suunnitelman mukaan nykyinen hiekkakuoppa laajennetaan kahdella hiekanpoistolaitteella 25 metristä 40 metriä syväksi.

Kuoppaan aiotaan kaataa noin 15—20 vuoden ajan muun muassa jokien pohjasta peräisin olevaa lietettä (ruoppausjätettä). Luokkiin 3 ja 4 kuuluva liete sisältää myös raskasmetalleja.

Ingensche Waardenin vesijättömaat kuuluvat Ala-Reinin alueeseen, ja ovat siten Natura 2000 -verkoston mukainen erityinen luonnonsuojelualue. Alue on tunnettu pikkujoutsenen ja tundrahanhen talvehtimisalueena sekä ruisrääkän pesimisalueena.

Velvoittavan ympäristövaikutusten arvioinnin mukaan lietteen kaatamisesta ei aiheudu mitään huomattavia häiritseviä vaikutuksia.

Arvioinnista puuttuvat vaihtoehdot lietteen käytöstä, kuten sen työstäminen laatoiksi, tiiliksi tai tienrakennusmateriaaliksi.

Mitään korvaavia (ympäristöä koskevia) toimia ei esitetä. Maaseutualueiden ympäristövaikutusten arvioinnista vastaava komitea ilmoittaa, että kyseisessä arviossa ei pystytä esittämään, mitkä ovat saasteen todelliset vaikutukset eloperäiseen luontoon.

Ruoppausjätteen sijoittamisen jälkeen veden laatu huononee tilapäisesti. Joidenkin aineiden enimmäis-pitoisuusmäärät voivat ylittyä. Ympäristövaikutusten arvioinnissa ei ole määritetty tällaisten tilanteiden tietyille lajeille mahdollisesti aiheuttamia ekologisia tai toksikologisia riskejä.

Erityisiin suojeltaviin alueisiin sovelletaan luontotyyppidirektiivin ja luontotyyppien arviointikehyksen toimia. Niiden mukaan näiden alueiden luonnollisten tuntomerkkien rikkominen sallitaan vain, jos ei ole muita vaihtoehtoja ja kun on kyse välttämättömistä yleisen edun mukaisista syistä.

Katsooko komissio, että nämä suunnitellut toimet rikkovat luontotyyppidirektiivin, lintudirektiivin ja Natura 2000-verkoston periaatteita?

Aikooko komissio tutkia kaikkia suojeltavilla alueilla suoritettavia toimia sekä etenkin Waalin ja Ala-Reinin jokilaaksojen tilannetta?

Margot Wallströmin komission puolesta antama vastaus

(29. huhtikuuta 2004)

Luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY (1) 7 artiklan mukaan sitä sovelletaan myös luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY (2) mukaisesti luokiteltuihin erityissuojelualueisiin. Direktiivin 92/43/ETY 6 artiklan 3 kohdan mukaan kaikki suunnitelmat tai hankkeet, jotka eivät liity suoranaisesti alueen käyttöön tai ole sen kannalta tarpeellisia, mutta saattavat vaikuttaa tähän alueeseen merkittävästi joko erikseen tai yhdessä muiden suunnitelmien tai hankkeiden kanssa, on arvioitava asianmukaisesti sen kannalta, miten ne vaikuttavat alueen suojelutavoitteisiin.

Ala-Reinin erityissuojelualueen kokonaispinta-ala on noin 2 900 hehtaaria. Arvoisan parlamentin jäsenen esittämien tietojen mukaan suunniteltu lietteen varastointihanke saattaa vaikuttaa alueen vedenlaatuun paikallisesti ja tilapäisesti. Samoista tiedoista ilmenee, että hankkeesta on tehty arviointi, jossa on osoitettu ettei merkittäviä vaikutuksia alueeseen ole. Lisätodisteita direktiivin 92/43/ETY 6 artiklan 3 kohdan menettelyn vastaisesta toiminnasta ei ole. Direktiivin 92/43/ETY 6 artiklan 4 kohdassa mainitaan vaihtoehtojen mahdollisuus, jos hankkeella on todennäköisesti merkittäviä vaikutuksia alueeseen, mutta se on kuitenkin toteutettava erittäin tärkeän yleisen edun kannalta pakottavista syistä. Koska parlamentin jäsenen esittämien tietojen mukaan arviointi on osoittanut, ettei merkittäviä vaikutuksia ole, direktiivin säännöksiä vaikuttaa noudatetun. Vaihtoehtojen harkitsemisvelvoite sisältyy myös tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY (3), sellaisena kuin se on muutettuna 3. maaliskuuta 1997 annetulla neuvoston direktiivillä 97/11/EY (4), 5 artiklaan. Kysymykseen sisältyvien tietojen perusteella ei ole kuitenkaan ilmeistä, että tätä säännöstä olisi jätetty noudattamatta.

Erityissuojelualueilla toteutettavista toimista sen varmistamiseksi, että 6 artiklan 2, 3 ja 4 kohdan suojelujärjestelmää noudatetaan, ovat vastuussa jäsenvaltiot eikä komissio. Jos komissiolle toimitetaan todisteita EU:n luonnonsuojelulainsäädännön rikkomisesta jonkin toimen yhteydessä, komissiolla on mahdollisuus aloittaa kyseistä jäsenvaltiota vastaan rikkomisesta johtuva menettely.

(1) EYVL L 206, 22.7.1992.

(2) EYVL L 103, 25.4.1979, direktiivi sellaisena kuin se on muutettuna 6. maaliskuuta 1991 annetulla komission direktiivillä 91/244/ETY, EYVL L 115, 8.5.1991.

(3) EYVL L 175, 5.7.1985.

(4) EYVL L 73, 14.3.1997.